**MINISTERUL EDUCAŢIEI ŞI CERCETĂRII ŞTIINŢIFICE**

**OLIMPIADA DE ISTORIE**

**Etapa județeană/Municipiul Bucureşti**

**Clasa a IX-a**

**7 martie 2015**

* **Toate subiectele sunt obligatorii.**
* **Se acordă 10 puncte din oficiu, care vor fi adăugate la subiectul I.**
* **Timpul de lucru este de trei ore.**
* **Subiectele vor fi tratate pe foi separate.**

**SUBIECTUL I (40 puncte)**

Citiți cu atenție sursele istorice de mai jos:

Citiţi cu atenţie următoarele surse istorice:

**A.**„Opoziţia făţişă şi dramatică dintre patricieni şi plebe va constitui principalul fenomen social roman (...). Plebeii vor obţine, puţin câte puţin, anumite drepturi (...) În 421 î.Hr., posturile de chestori au devenit accesibile şi plebeilor. (...) În anul 367 î.Hr., (...) datornicilor li se va permite restituirea sumelor de bani către creditori în trei rate anuale. (...) În plus, unul din cele două posturi de consul putea fi ocupat de plebei. (...)

Fără să fi avut iniţial o idee imperialistă clară, statul roman se temea că alte puteri inamice i-ar putea pune în pericol stabilitatea. Pe lângă aceste temeri, au existat diferiţi factori care vor contribui la stimularea intervenţionismului militar, la lărgirea sferei de dominaţie, inclusiv prin anexarea forţată a altor ţări. Cuceririle romane vor spori puterea Senatului, mulţi dintre membrii acestuia consolidându-şi poziţia prin îndeplinirea rolului de comandanţi militari în provincii sau în teatrele de operaţiuni. Prezenţa militară activă în zonele extraitalice va avea drept consecinţă necesitatea menţinerii armatelor departe de patrie, pe perioade îndelungate.(...) Din punct de vedere economic, ocuparea noilor teritorii va îmbogăţi oligarhia senatorială (...) şi va favoriza ascensiunea de neoprit a unei clase financiare, cavalerii, cu interese imperialiste şi cu o putere în creştere, care va încerca să împartă cu Senatul primatul în sfera politică.”

(coord.J.M.Cuenca Toribio, *Istoria universală)*

**B.**„Timp de aproape un secol şi jumătate, Imperiul cunoaşte o perioadă de ordine şi prosperitate. Este vorba de *pax romana*, opera a două dinastii: Antoninii şi Severii.

«Secolul Antoninilor» (96-192 d. Hr.) marchează apogeul Imperiului Roman. (...) Traian, care domneşte între 98 şi 117 d.Hr., aminteşte mult de *Augustus* prin simplitatea şi prin bunele relaţii pe care le are cu Senatul. Excelent general, reînnoadă firul politicii de cuceriri şi anexiuni, punând stăpânire pe Mesopotamia şi Dacia, regiune situată la nordul Dunării. Dar el se dovedeşte, în acelaşi timp, un excelent administrator. Reorganizează finanţele şi justiţia, introduce, la rândul său, în Senat numeroşi provinciali şi întreprinde lucrări de anvergură. Sub domnia sa (...), un nou forum este construit la Roma, ca şi coloana care-i poartă numele şi care a fost ridicată pentru a consemna victoria asupra dacilor. (...)

Succesorul său, Hadrian, (...) adoptă imediat în Orient o politică pe măsura mijloacelor militare de care dispune, abandonând cuceririle recente ale lui Traian şi stabilind frontiera Imperiului pe Eufrat. Domnia sa este un şir lung de călătorii efectuate în diferitele zone ale Imperiului, pentru a supraveghea provinciile, a inspecta şi a reorganiza legiunile, a întări *limes*-ul (limitele fortificate ale Imperiului).”

(Serge Berstein, Pierre Milza, *Istoria Europei*)

Pornind de la sursele istorice date, răspundeţi următoarelor cerinţe:

1. Menţionaţi, pe baza sursei A, două informaţii referitoare la plebei. **8 puncte**
2. Menţionaţi, pe baza sursei B, două informaţii referitoare la acţiunile militare ale lui Hadrian. **8 puncte**
3. Precizaţi, pe baza sursei B, aprecierea referitoare la domnia lui Traian, susţinând-o cu o informaţie selectată din sursa istorică dată. **7 puncte**
4. Menţionaţi, pe baza sursei A, două fapte istorice referitoare la expansiunea teritorială a Romei între care există o relaţie de cauzalitate, specificând informaţia cauză şi informaţia efect. **7 puncte**
5. Prezentaţi alte două fapte istorice referitoare la Regatul Dac, în afara celor la care se referă sursele A şi B. **10 puncte**

**SUBIECTUL AL II-LEA (50 puncte)**

Elaboraţi, în aproximativ trei- patru pagini, o sinteză despre ***Orient și lumea greacă în Antichitate*,** având în vedere:

* menționarea unei asemănări între rolul spațiului istoric pentru egiptenii din Orientul antic, respectiv pentru grecii antici;
* precizarea unei atribuții politice a monarhiei egiptene și prezentarea unui fapt istoric prin care se reflectă exercitarea ei;
* precizarea unei caracteristici, în plan politic, a democrației ateniene și prezentarea unui fapt istoric care ilustrează această caracteristică;
* menționarea a câte două caracteristici ale arhitecturii orientale, respectiv ale artei plastice grecești;
* prezentarea unui model în educație, în lumea greacă;
* menționarea a două valori specifice educației din lumea greacă, promovate și în societatea contemporană .

***Notă!***

Se punctează şi utilizarea **limbajului istoric adecvat**, **structurarea** prezentării, evidenţierea **relaţiei cauză-efect,** respectarea **succesiunii cronologice/ logice** a faptelor istorice şi **încadrarea** eseului în limita de spaţiu precizată.

**Total test 90 de puncte.**

**Se acordă 10 puncte din oficiu.**

**Total 100 de puncte.**

**MINISTERUL EDUCAŢIEI ŞI CERCETĂRII ŞTIINŢIFICE**

**OLIMPIADA DE ISTORIE**

**Etapa județeană/Municipiul Bucureşti**

**Clasa a IX-a**

**7 martie 2015**

**BAREM DE CORECTARE ȘI NOTARE**

**Nu se acordă punctaj intermediar**

**SUBIECTUL I**

1. **Câte 4 puncte** pentru menţionarea, pe baza sursei A, a oricăror două informaţii referitoare la plebei. **(4px2=8p)**
2. **Câte 4 puncte** pentru menţionarea, pe baza sursei B, a oricăror două informaţii referitoare la acţiunile militare ale lui Hadrian. **(4px2=8p)**
3. **3 puncte** pentru precizarea, pe baza sursei B, a oricărei aprecieri referitoare la domnia lui Traian;

**4 puncte** pentru selectarea informaţiei din sursa B.

1. **7 puncte** pentru menţionarea, pe baza sursei A, a oricăror două fapte istorice referitoare la expansiunea teritorială a Romei între care există o relaţie de cauzalitate, specificând informaţia cauză şi informaţia efect.
2. **Câte** **2 puncte** pentru menţionarea oricăror două fapte istorice referitoare la Regatul Dac, în afara celor la care se referă sursele A şi B. **(2p x 2 = 4p)**

**câte 3 puncte** pentru prezentarea fiecărui fapt istoric menţionat prin evidenţierea relaţiei de cauzalitate şi utilizarea unui exemplu/ a unei caracteristici;

 **(3p x 2 = 6p)**

 Câte 1 punctpentru utilizarea **doar** a câte unui exemplu/ a câte unei caracteristici referitoare la faptul istoric menţionat;

 **Total 40 puncte**

**SUBIECTUL AL II-LEA:**

**Informaţia istorică – 40 de puncte distribuite astfel:**

* **3 puncte** pentru menţionarea oricărei asemănări între rolul spațiului istoric pentru egipteni în Orientul antic, respectiv pentru grecii antici
* **3 puncte** pentru precizarea oricărei atribuții politice a monarhiei egiptene

**2 puncte** pentru menționarea oricărui fapt istoric prin care se reflectă exercitarea atribuției precizate

**3 puncte** pentru prezentarea faptului istoric menționat prin evidenţierea relaţiei de cauzalitate şi utilizarea unui exemplu/ a unei caracteristici,

 1 punct pentru utilizarea **doar** a unui exemplu/ a unei caracteristici referitoare la faptul istoric menţionat,

* **3 puncte** pentru precizarea oricărei caracteristici, în plan politic, a democrației ateniene

**2 puncte** pentru menționarea oricărui fapt istoric care ilustrează caracteristica precizată

**3 puncte** pentru prezentarea faptului istoric menționat prin evidenţierea relaţiei de cauzalitate şi utilizarea unui exemplu/ a unei caracteristici,

 1 punct pentru utilizarea **doar** a unui exemplu/ a unei caracteristici referitoare la faptul istoric menţionat,

* **Câte 2 puncte** pentru menţionarea oricăror două caracteristici ale arhitecturii orientale, respectiv ale artei plastice grecești (**2px4=8p)**
* **2 puncte** pentru menționarea oricărui model în educație, din lumea greacă

**3 puncte** pentru prezentarea modelului menționat prin evidenţierea relaţiei de cauzalitate şi utilizarea unui exemplu/ a unei caracteristici,

* 1 punct pentru utilizarea **doar** a unui exemplu/ a unei caracteristici referitoare la modelul în educație menţionat;
* **Câte 4 puncte** pentru menţionarea oricăror două valori specifice educației din lumea greacă, promovate și în societatea contemporană (**4px2=8p)**

**Ordonarea şi exprimarea ideilor menţionate – 10 puncte distribuite astfel:**

* **2 puncte** pentru **structurarea textului** (introducere - cuprins - concluzii);

 1 punct pentru introducere/cuprins; cuprins/concluzii;

 0 puncte pentru text nestructurat;1

* **3 puncte** pentru **evidenţierea relaţiei cauză-efect**, astfel încât compoziţia să probeze înţelegerea procesului istoric;

 1 punct pentru prezenţa parţială a relaţiei cauză-efect;

 0 puncte pentru lipsa relaţiei cauză-efect;

* **2 puncte** pentru **respectarea succesiunii cronologice/ logice** a faptelor istorice;

 1 punct pentru respectarea parţială a succesiunii cronologice/ logice a faptelor

 istorice;

 0 puncte pentru nerespectarea succesiunii cronologice/ logice a faptelor istorice;

* **2 puncte** pentru **utilizarea limbajului istoric**;

 1 punct pentru utilizarea parţială a limbajului istoric;

 0 puncte pentru lipsa limbajului istoric;

* **1 punct** pentru **respectarea limitei de spaţiu**;

 0 puncte pentru nerespectarea limitei de spaţiu.

 **Total 50 puncte**

**Total test 90 de puncte.**

**Se acordă 10 puncte din oficiu**

**Total – 100 puncte**